ชาวประมง กับ นักลงทุน
ถ้าถามว่าชีวิตนี้ “เราเกิดมาเพื่ออะไร” เราน่าจะได้หลายคำตอบจากคำถามนี้ บางคนพอใจกับสิ่งที่มีอยู่ บางคนพยายามดิ้นรนไขว่คว้า และไม่เคยพอใจกับสิ่งที่มีอยู่ เหมือนกับเรื่อง “ชาวประมง กับ นักลงทุน” เรื่องนี้น่าสนใจยังไง ลงทุนแมนจะเล่าให้ฟัง
31 ก.ค. 2561

ชาวประมง กับ นักลงทุน / โดย ลงทุนแมน
ถ้าถามว่าชีวิตนี้ “เราเกิดมาเพื่ออะไร”
เราน่าจะได้หลายคำตอบจากคำถามนี้
บางคนพอใจกับสิ่งที่มีอยู่
บางคนพยายามดิ้นรนไขว่คว้า และไม่เคยพอใจกับสิ่งที่มีอยู่
เหมือนกับเรื่อง “ชาวประมง กับ นักลงทุน”
เรื่องนี้น่าสนใจอย่างไร ลงทุนแมนจะเล่าให้ฟัง
ในวันหนึ่ง นักลงทุนชาวอเมริกันคนหนึ่ง เดินทางไปพักร้อนในแถบชายฝั่งทะเล ซึ่งเป็นหมู่บ้านแห่งหนึ่งในประเทศเม็กซิโก
เขากำลังมองดูเรือจับปลาลำเล็กๆ ลำหนึ่งกำลังแล่นมาเทียบท่า
โดยมีเพียงชาวประมงเม็กซิกันคนเดียวในเรือ
ภายในเรือมีปลาตัวโตๆ กองอยู่บนเรือจำนวนหนึ่ง
ซึ่งเขาดูแล้วเป็นปลาที่น่าจะมีมูลค่าพอสมควร
เมื่อเรือมาจอด นักลงทุนอเมริกันได้ถามชาวประมงว่า
ปกติแล้วคุณใช้เวลาจับปลาพวกนี้นานไหม
ชาวประมงตอบว่า ไม่นานหรอก
ด้วยความสงสัย นักลงทุนอเมริกันจึงถามต่อว่า แล้วทำไมคุณไม่อยู่ให้นานขึ้นอีก เพื่อที่จะจับปลาได้มากกว่านี้
ชาวประมงตอบว่า ผมหามันให้เพียงพอเลี้ยงครอบครัวเท่านั้นแหละ ที่เหลือก็นำไปขาย
นักลงทุนอเมริกันจึงบอกว่า แล้วคุณใช้เวลาที่เหลือไปทำอะไร
ชาวประมงตอบว่า ชีวิตประจำวันของผมไม่มีอะไรมาก ปกติก็นอนตื่นสายๆ จับปลาวันละนิดหน่อย ใช้เวลาเล่นกับลูกๆ แล้วก็นอนพักกลางวันกับภรรยาของผม
บ่ายๆ ก็ออกมาเดินเล่นในหมู่บ้านจิบไวน์ และเล่นกีต้าร์กับเพื่อนฝูงในตอนเย็นๆ
นักลงทุนอเมริกันบอกว่า คุณรู้ไหมผมจบ MBA จากฮาร์วาร์ดมหาวิทยาลัยชั้นนำระดับโลก สามารถแนะนำให้คุณรวยได้ อย่างแรกเลยคุณควรใช้เวลาจับปลาให้เยอะกว่านี้
พอจับปลาได้เยอะ คุณก็สามารถนำปลาไปขายเพื่อมาซื้อเรือลำใหญ่ๆ ซึ่งก็จะช่วยคุณหาปลาได้เยอะขึ้นไปอีก หลังจากนั้น คุณก็เอาปลาไปขายให้โรงงาน โดยไม่ต้องผ่านพ่อค้าคนกลางแบบทุกวันนี้
หรือถ้าจะให้ดีกว่านั้น คุณก็ลงทุนโดยสร้างโรงงานเองเสียเลย ซึ่งแน่นอน เมื่อมันเป็นของคุณ คุณก็สามารถควบคุมโรงงานได้ทั้งหมด ตั้งแต่กระบวนการผลิต ไปจนถึงการจัดจำหน่าย
ชาวประมงถามกลับว่า แล้วทั้งหมดที่คุณว่ามาต้องใช้เวลากี่ปี นักลงทุนอเมริกันยิ้มกลับ แล้วบอกว่า คงจะสัก 15 - 20 ปี
ชาวประมงถามต่อว่า แล้วหลังจากนั้นละ นักลงทุนอเมริกันเริ่มหัวเราะ แล้วบอกว่า แล้วช่วงเวลาที่สำคัญที่สุดก็มาถึง คุณควรจะทำหนังสือชี้ชวนขายหุ้นให้แก่คนทั่วไป แล้วคุณจะกลายมาเป็นมหาเศรษฐี ซึ่งจะทำให้คุณมีเงินหลายล้านดอลลาร์สหรัฐเลย
ชาวประมงสงสัย เมื่อมีเงินหลายล้านดอลลาร์สหรัฐ หลังจากนั้นล่ะ นักลงทุนอเมริกันยิ่งหัวเราะร่วนแล้วบอกว่า คุณจะรออะไรอีกล่ะ
ตอนนี้คุณก็สามารถเกษียณตัวเอง นอนตื่นสายๆ จับปลาวันละนิดหน่อย ใช้เวลาเล่นกับลูกๆ แล้วก็นอนพักกลางวันกับภรรยาของคุณ
บ่ายๆ ก็ออกมาเดินเล่นในหมู่บ้านจิบไวน์ และเล่นกีต้าร์กับเพื่อนฝูงในตอนเย็นๆ
ชาวประมงยิ้มให้นักลงทุนอเมริกันผู้นี้แล้วตอบว่า แล้วทำไมผมต้องรออีกตั้ง 15 - 20 ปี เพราะสิ่งที่คุณบอก ทุกวันนี้ผมก็ทำแบบนั้นอยู่แล้ว..
เรื่องนี้กำลังสะท้อนอะไรบางอย่างให้แก่เรา
ไม่แปลกที่ทุกคนเกิดมาล้วนแล้วแต่ต้องแสวงหา ไขว่คว้า ทรัพย์สิน เงินทองเพื่อทำให้ตัวเองและคนที่เรารักมีความสุข
จนทำให้หลายๆ ครั้งเราอาจมองข้ามอะไรบางอย่างที่สำคัญในชีวิตไป
เราเคยถามตัวเองหรือไม่ว่า เราต้องการทรัพย์สินมากแค่ไหน เพื่อทำให้ชีวิตนี้มีความสุข
เพราะความสุขในชีวิตเรายังน่าจะรวมไปถึงการมีสุขภาพดี การมีเวลาที่อยู่กับคนที่เรารักมากขึ้น เพื่อตอบคำถามที่ว่า จริงๆ แล้วชีวิตนี้เราเกิดมาเพื่ออะไร..
----------------------
ความสุขในชีวิตก็ยังรวมไปถึงการได้อ่านบทความดีๆ ติดตามเรื่องราวน่าสนใจอื่นๆ แบบเรียลไทม์ได้ที่แอป Blockdit โหลดฟรีทั้ง iOS และ android 
.
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-